C 336/20

P9_TA(2022)0015

Protezzjoni tal-annimali waqt it-trasport

Rakkomandazzjoni tal-Parlament Ewropew tal-20 ta’ Jannar 2022 lil Kunsill u lil Kummissjoni wara l-investigazzjoni ta' allegazzjonijiet ta' kontravvenzjonijiet u ta' amministrazzjoni ħażina fl-applikazzjoni tad-dritt tal-Unjoni fir-rigward tal-protezzjoni tal-annimali waqt it-trasport fl-Unjoni u lil hinn minnha (2021/2736(RSP))

(2022/C 336/04)

Il-Parlament Ewropew,

— wara li kkunsidra l-Artikoli 13 u 226 tat-Trattat dwar il-Funzjonament tal-Unjoni Ewropea (TFUE),

— wara li kkunsidra d-Deċiżjoni 95/167/KE, Euratom, KEFA tal-Parlament Ewropew, tal-Kunsill u tal-Kummissjoni tad-19 ta' April 1995 dwar id-dispożizzjonijiet dettaljati li jirregolaw l-eżerċizzju tad-dritt ta' inkjesta tal-Parlament Ewropew (1),

— wara li kkunsidra d-Deċiżjoni (UE) 2020/1089 tiegħu tad-19 ta' Ġunju 2020 dwar it-twaqqif ta' Kumitat ta' Inkjesta inkarigat biex jinvestiga allegazzjonijiet ta' kontravvenzjoni u ta' amministrazzjoni ħażina fl-applikazzjoni tal-liġi tal-Unjoni fir-rigward tal-protezzjoni tal-annimali waqt it-trasport fl-Unjoni u lil hinn minnha, u d-definizzjoni tar-responsabbiltajiet, il-kompożizzjoni numerika u t-tul tal-mandat tiegħu (2),

— wara li kkunsidra r-Regolament tal-Kunsill (KE) Nru 1/2005 tat-22 ta' Diċembru 2004 dwar il-protezzjoni tal-annimali waqt it-trasport u operazzjonijiet relatati (3),

— wara li kkunsidra l-Kodiċi tas-Saħħa tal-Annimali Akkwatiċi tal-2015 tal-Organizzazzjoni Dinjija tas-Saħħa tal-Annimali, il-kapitolu 7.2, it-Trattament Xieraq tal-Ħut Imrobbi Waqt it-Trasport,

— wara li kkunsidra l-linji gwida tal-Pjattaforma tal-UE dwar it-Trattament Xieraq tal-Annimali tat-3 ta' Novembru 2020 dwar il-moviment kummerċjali tal-qtates u tal-klieb bl-art,

— wara li kkunsidra l-abbozz ta' rakkomandazzjoni tal-Kumitat ta' Inkjesta dwar il-Protezzjoni tal-Annimali waqt it-Trasport fl-Unjoni u lil hinn minnha,

— wara li kkunsidra r-rapport finali tal-Kumitat ta' Inkjesta dwar il-Protezzjoni tal-Annimali waqt it-Trasport fl-Unjoni u lil hinn minnha (A9-0350/2021),

— wara li kkunsidra l-Artikolu 208(12) tar-Regoli ta' Proċedura tiegħu,

Sejbiet ġenerali

1. Jisħaq li l-kundizzjonijiet kollha meħtieġa biex jiġi ggarantit it-trattament xieraq tal-annimali waqt it-trasport iridu jiġu żgurati f'kull ħin għall-annimali kollha ttrasportati, irrispettivament mill-ispeċi, l-età, il-kategorija jew il-kundizzjoni fiżika tagħhom, il-mezz tat-trasport użat, it-tul tal-vjaġġ, jew il-post tad-destinazzjoni, inklużi pajjiżi terzi; jinnota li l-bdiewa ġeneralment għandhom interess partikolari li jiżguraw li l-annimali jaslu fid-destinazzjoni tagħhom fl-aħjar kundizzjoni possibbli;

2. Jistieden lill-Kummissjoni tqis ir-rapport u r-rakkomandazzjonijiet tal-Kumitat ta' Inkjesta dwar il-Protezzjoni tal-Annimali waqt it-Trasport meta twettaq il-kontroll tal-idoneità tagħha tal-leġiżlazzjoni dwar it-trattament xieraq tal-annimali, b'mod partikolari r-Regolament (KE) Nru 1/2005;

3. Jisħaq li l-Unjoni u l-Istati Membri tagħha huma konvinti li l-annimali huma ħlejjaq senzjenti bi bżonnijiet speċjali li għandhom jiġu kkunsidrati, f'konformità mal-Artikolu 13 tat-TFUE;

4. Jinnota li kull sena miljuni ta' annimali ħajjin jiġu ttrasportati fi ħdan l-Istati Membri u lejn pajjiżi terzi fuq distanzi twal għat-tgħammir, it-trobbija, it-tismin ulterjuri u l-iskarnar;

5. Jisħaq li ċ-ċittadini tal-UE huma dejjem aktar ħerqana biex jaraw konformità mal-istandards tat-trattament xieraq tal-annimali, b'mod speċjali fit-trasport tal-annimali ħajjin;

6. Jaqbel mal-Qorti Ewropea tal-Awdituri li għalkemm l-UE għandha xi wħud mill-ogħla standards tat-trattament xieraq tal-annimali fid-dinja, dawn mhumiex implimentati b'mod adegwat fl-Istati Membri kollha ( 4 ) ; jisħaq li dawn l-istandards isiru effettivi biss jekk jiġu infurzati bis-sħiħ, implimentati b'mod armonizzat, u jirriflettu l-aħħar għarfien xjentifiku; iqis li jeħtieġ li l-UE żżid l-isforzi tagħha biex tiżgura li t-trattament xieraq tal-annimali waqt it-trasport jiġi rrispettat bis-sħiħ f'kull Stat Membru, f'kull ħin, u minn kull parti kkonċernata, mill-post tal-oriġini sad-destinazzjoni finali; jisħaq li l-prattika ħażina mhijiex preżenti fl-industrija kollha; jirrikonoxxi li t-trasport ta' annimali ħajjin bħalissa għandu rwol essenzjali fid-dimensjoni ekonomika u soċjali ta' xi żoni rurali, b'mod partikolari dawk li fil-biċċa l-kbira tagħhom huma agrikoli, aktar remoti jew depopolati;

7. Jisħaq li l-Awtorità Ewropea dwar is-Sigurtà fl-Ikel (EFSA) irrikonoxxiet in-nuqqas ta' letteratura xjentifika dwar it-trattament xieraq tal-annimali ( 5 ) u jħeġġeġ lill-Kummissjoni u lill-Istati Membri jippromwovu l-ġenerazzjoni ta' studji xjentifiċi li jżidu l-għarfien u jiffaċilitaw garanziji aħjar tat-trattament xieraq tal-annimali fl-Ewropa;

8. Jisħaq li l-UE jeħtiġilha taħdem biex toħloq il-kundizzjonijiet meħtieġa li jippermettu perjodu ta' tranżizzjoni ġust u adegwat lejn sistema aktar effiċjenti, ekonomika u etika li tiffavorixxi t-trasport ta' semen jew embrijuni fuq stokk għat-tgħammir, u karkassi u laħam aktar milli annimali fi tranżitu lejn l-iskarnar, kull fejn possibbli;

9. Jinnota li d-dispożizzjonijiet tar-Regolament (KE) Nru 1/2005 mhumiex allinjati mal-istrateġija mill-Għalqa sal-Platt u jilqa' l-kontroll tal-idoneità propost mill-Kummissjoni tal-leġiżlazzjoni tal-UE bħala parti mill-istrateġija; jisħaq li r-Regolament (KE) Nru 1/2005 rivedut għandu jiġi allinjat mal-istrateġija mill-Għalqa sal-Platt; jissottolinja li l-mixja lejn is-sostituzzjoni, sa fejn hu possibbli, tat-trasport ta' annimali ħajjin bit-trasport ta' karkassi u prodotti tal-laħam u ta' materjal ġenetiku tkun konformi mal-objettiv ewlieni tal-istrateġija li jinbnew ktajjen tal-provvista tal-ikel qosra aktar reżiljenti u sostenibbli li huma anqas dipendenti mit-trasport fit-tul tal-annimali; iqis, barra minn hekk, li t-trasport ta' prodotti ġerminali, li jieħdu inqas spazju, jista' jnaqqas l-impatt ambjentali f'termini ta' emissjonijiet tas-CO 2 u konsum tal-fjuwil; jemmen ukoll li enfasi fuq il-farms żgħar u fuq in-networks reġjonali tal-biċċeriji tista' tikkontribwixxi għat-tnaqqis tat-trasport tal-annimali bħala parti mill-ilħuq tal-għan ta' sistema tal-ikel reżiljenti u sostenibbli li tagħti lill-bdiewa standards ta' għajxien deċenti; jinnota li l-istrateġija mill-Għalqa sal-Platt tfakkar fl-importanza li nimxu lejn konsum tal-ikel aktar tajjeb għas-saħħa, ibbażat fuq il-pjanti, ibbilanċjat u sostenibbli;

10. Jistieden lill-Kummissjoni tippreżenta b'mod urġenti, u mhux aktar tard mill-2023, pjan ta' azzjoni li jidentifika b'mod ċar il-forzi li jmexxu t-trasport tal-annimali u li jipproponi azzjonijiet ta' politika konkreti, inklużi azzjonijiet regolatorji, u li jistabbilixxi skeda ta' żmien u stadji importanti preċiżi, bil-għan li jiġu mmitigati dawk il-forzi, u titnaqqas il-ħtieġa li jiġu ttrasportati annimali ħajjin u li jippermettu s-sostituzzjoni tat-trasport ħaj b'kummerċ kemm jista' jkun ta' laħam, karkassi u materjal ġenetiku; ifakkar fil-ħtieġa li jiġu mminimizzati l-impatti soċjoekonomiċi ta' tali bidla, billi jiġu diretti fondi differenti, inkluż mill-politika agrikola komuni (PAK), għal dan l-objettiv, u billi jiġu pprovduti l-inċentivi korretti biex il-bdiewa u t-trasportaturi jiġu mħeġġa u jkunu permessi jwettqu din it-tranżizzjoni b'mod effiċjenti; jisħaq li t-tranżizzjoni hija possibbli biss jekk tiġi adottata azzjoni multidixxiplinari li tmur lil hinn mir-Regolament (KE) Nru 1/2005 biex tiffaċilita u tappoġġja t-tranżizzjoni, sabiex isseħħ bla xkiel u b'mod soċjalment konxju;

11. Jissottolinja l-vantaġġi tat-trasport ta' materjal ġenetiku (semen u embrijuni) fit-tixrid tat-titjib ġenetiku ta' xi speċijiet; ifakkar, madankollu, li t-trasport tal-annimali jista' jikkontribwixxi għal wirt ġenetiku usa' fil-farms, pereżempju f'pajjiżi terzi, u jinnota li f'xi każijiet, it-tgħammir naturali tal-ispeċijiet u/jew il-linji materni jeħtieġ li jiġu ttrasportati min-nukleu, mill-unitajiet ta' “riproduzzjoni” u minn farms għal farms oħra; ifakkar li dan it-trasport għadu importanti għall-għajxien tal-farms fuq skala żgħira u mmexxija mill-familji fl-UE; jirrimarka, barra minn hekk, li l-PAK u fondi oħra jeħtieġ li jintużaw biex jiġu żviluppati u stimulati teknoloġiji ġodda, u innovazzjonijiet dwar il-ġestjoni u t-trasport ta' materjal ġenetiku u biex jiġu appoġġjati n-nissiela;

12. Jistieden lill-Kummissjoni u lill-Istati Membri jiżviluppaw strateġiji dwar kif għandu jitnaqqas l-għadd ta' stadji tat-trasport li l-bhejjem jridu jgħaddu minnhom billi jnaqqsu d-diviżjoni fi stabbilimenti tat-tnissil, tas-simna u tal-iskarnar, jistabbilixxu “sistemi ta' konteniment magħluqa”, inaqqsu d-distanzi bejn dawn l-istabbilimenti, u jintroduċu mill-ġdid approċċ aktar reġjonali għat-tnissil tal-bhejjem;

13. Ifakkar lill-Istati Membri li, skont il-ġurisprudenza stabbilita ( 6 ) , huma permessi jintroduċu regoli nazzjonali aktar stretti għall-protezzjoni tal-annimali waqt it-trasport, sakemm dawn ir-regoli jkunu konformi mal-objettiv ewlieni tar-Regolament (KE) Nru 1/2005;

14. Iqis li l-operaturi fis-settur u l-partijiet kollha involuti fit-trasport ta' annimali ħajjin, inklużi l-bdiewa, jeħtieġ li jkollhom sett ċar ta' regoli u definizzjonijiet x'jirrispettaw, prevedibbiltà, u perjodi ta' tranżizzjoni adegwati biex jimplimentaw il-bidliet; jistieden lill-Kummissjoni tqis dan meta tirrevedi u tipproponi regolament ġdid;

15. Jistieden lill-Kummissjoni tirrevedi bir-reqqa d-definizzjonijiet tal-post tat-tluq u tal-post tad-destinazzjoni sabiex jiġu riflessi l-ħinijiet attwali tal-proċess kollu tat-trasport mill-farm tal-oriġini sal-farm tad-destinazzjoni jew sal-post tal-iskarnar, inkluż il-ħin imqatta' f'ċentri ta' assemblaġġ, u sabiex tiġi evitata ċ-ċirkomvenzjoni ta' regoli speċifiċi dwar il-ħinijiet tal-vjaġġ u ta' projbizzjonijiet fuq it-trasport lejn ċerti pajjiżi permezz tar-ridirezzjonar tar-rotta tat-trasport minn Stati Membri oħra jew minn pajjiżi terzi;

16. Iqis li responsabbiltà aktar ċara u espliċita għat-trattament xieraq tal-annimali fl-istituzzjonijiet tal-UE tkun ta' importanza kbira biex jittejbu l-infurzar tal-leġiżlazzjoni eżistenti dwar it-trattament xieraq tal-annimali, l-identifikazzjoni ta' lakuni rilevanti, u l-elaborazzjoni ta' proposti meħtieġa biex jiġu pprovduti reazzjonijiet effettivi meta jkun meħtieġ;

17. Jistieden lill-Kummissjoni tiddedika fondi minn programmi eżistenti, inklużi fondi tal-Pilastru II mill-PAK, u tipprevedi strumenti ġodda ta' finanzjament fl-istrumenti finanzjarji li ġejjin allokati għal riċerka u evidenza xjentifiċi aktar dedikati, filwaqt li tipprovdi taħriġ adegwat lil dawk kollha involuti fit-trasport tal-annimali, inklużi uffiċjali u sewwieqa, ittejjeb it-trattament xieraq tal-annimali matul it-trasport, kif ukoll tibni faċilitajiet ta' skarnar, inklużi dawk mobbli, f'reġjuni b'konċentrazzjonijiet għoljin ta' annimali, filwaqt li ttejjeb il-ħin u l-kwalità tat-trasport, kif ukoll tal-għajxien f'żoni rurali, u miżuri li jippromwovu bidla għal trasport ta' laħam, karkassi u materjal ġenetiku; itenni l-importanza tal-ktajjen tal-valur reġjonali għat-trattament xieraq tal-annimali;

18. Jappella biex ir-riforma tal-PAK li jmiss iżżomm u ssaħħaħ ir-rabta bejn il-pagamenti miżjuda tal-PAK u kundizzjonijiet imtejba tat-trattament xieraq tal-annimali li jirrispettaw bis-sħiħ l-istandards tar-Regolament (KE) Nru 1/2005 jew imorru lil hinn minnhom;

19. Jistieden lill-Kummissjoni tiżviluppa kampanji u inizjattivi biex tinforma b'mod xieraq liċ-ċittadini tal-UE u żżid l-għarfien tagħhom dwar it-trattament xieraq tal-annimali fil-farms u matul it-trasport, dwar il-ħtieġa li jittejbu u jiġu infurzati kif xieraq l-istandards tal-UE u jiġu appoġġjati dawk li jaħdmu fl-industrija tat-trasport tal-annimali sabiex jiġu megħjuna jgħollu l-istandards, u dwar l-implikazzjonijiet ekonomiċi u soċjali tat-trasport ta' annimali ħajjin; iqis li l-għan primarju huwa li titrawwem fiduċja akbar fil-konsumaturi fir-rigward tal-valur u l-kwalità għolja tas-settur agrikolu u alimentari Ewropew billi tiġi pprovduta komunikazzjoni aħjar u trasparenti, kemm direttament mill-bdiewa kif ukoll indirettament permezz tal-istituzzjonijiet tal-UE;

20. Jisħaq li s-sensibilizzazzjoni u l-fehim tal-pubbliku dwar it-trattament xieraq tal-annimali fil-produzzjoni tal-ikel jittejbu b'mod sinifikanti billi tiġi pprovduta informazzjoni fl-iskejjel u jitnedew kampanji ta' reklamar;

21. Iwissi li l-bidliet fir-Regolament (KE) Nru 1/2005 għandhom impatti aktar b'saħħithom fuq reġjuni bħar-reġjuni ultraperiferiċi, jiġifieri minħabba d-distanza, l-insularità u d-daqs żgħir tagħhom, fost fatturi oħra; jinsisti li skont l-Artikolu 349 tat-TFUE, il-karatteristiċi u r-restrizzjonijiet speċjali tar-reġjuni ultraperiferiċi jridu jitqiesu meta jiġu applikati politiki komuni għalihom, inkluż ir-Regolament (KE) Nru 1/2005;

22. Jistieden lill-Kummissjoni u lill-Istati Membri jagħtu protezzjoni speċjali lill-individwi li jaħdmu fis-settur tat-trasport jew lil dawk li jwettqu kontrolli veterinarji meta josservaw u jirrapportaw ksur tal-leġiżlazzjoni dwar il-protezzjoni tal-annimali matul il-ħidma tagħhom;

23. Jilqa' l-isforzi biex tiġi żviluppata marka ta' ċertifikazzjoni uniformi għat-trattament xieraq tal-annimali fl-Unjoni, li għandha tinkludi l-aspett tat-trasport u tkun ibbażata fuq kriterji armonizzati u teknikament sodi;

24. Jappella għal marka ta' ċertifikazzjoni tat-trattament xieraq tal-annimali li tinkludi informazzjoni dwar il-metodi ta' produzzjoni u għażla ta' indikaturi tat-trattament xieraq tal-annimali xjentifikament sostanzjati li jkunu relatati, fost l-oħrajn, mas-sistemi tal-biedja u t-trasport;

25. Jistieden lill-Kummissjoni testendi l-lista ta' reati ambjentali sabiex tinkludi l-ksur tar-Regolament (KE) Nru 1/2005 li jirriżulta fl-atti ta' moħqrija, korriment serju u abbandun;

26. Jistieden lill-Kummissjoni u lill-Istati Membri jirrevedu r-Regolament (KE) Nru 1/2005 sabiex jiżguraw li s-sewwieqa ma jkollhomx bżonn jiddeċiedu bejn li jsegwu r-regoli u li jissalvagwardjaw it-trattament xieraq tal-annimali, jiġifieri l-ħtieġa ta' waqfien għall-mistrieħ li xi drabi jista' jkun ta' detriment għat-trattament xieraq tal-annimali;

27. Jappella biex ir-responsabbiltà għat-trattament xieraq tal-annimali ssir espliċita fit-titolu tal-Kummissarju rilevanti tal-UE u fl-isem tad-Direttorat Ġenerali rilevanti tal-Kummissjoni sabiex dawn jirriflettu s-sinifikat ta' din il-kwistjoni għaċ-ċittadini Ewropej u jiġi żgurat li tingħatalha biżżejjed attenzjoni politika;

28. Ifakkar fil-fatt li t-trattament xieraq tal-annimali huwa marbut mas-sigurtà tal-ikel fuq perjodu ta' żmien medju u twil permezz tal-kontribut tiegħu għar-reżiljenza, l-effiċjenza fir-riżorsi u l-ugwaljanza soċjali;

29. Jistieden lill-Kummissjoni u lill-Istati Membri jesploraw il-possibbiltà li jintroduċu sistema ta' tikkettar trasparenti u armonizzata dwar it-trattament xieraq tal-annimali għall-prodotti ta' oriġini mill-annimali u prodotti derivati mill-annimali, li għandha tqis ukoll il-kundizzjonijiet tat-trasport u tal-iskarnar;

L-infurzar tar-Regolament (KE) Nru 1/2005

30. Iħeġġeġ lill-Istati Membri kollha, speċjalment dawk fejn l-infurzar regolatorju huwa partikolarment nieqes, u lill-Kummissjoni, biex jieħdu l-passi kollha meħtieġa biex itejbu l-implimentazzjoni u l-infurzar u l-applikazzjoni sħiħa tal-qafas regolatorju eżistenti, inkluż billi jistabbilixxu proċedura ta' kontroll rigoruża u armonizzata fil-livell tal-UE; jinnota li l-leġiżlazzjoni eżistenti dwar it-trasport tal-annimali hija implimentata b'mod differenti minn Stat Membru għal ieħor; iqis li l-mod ewlieni ta' kif għandhom jiġu indirizzati wħud mill-kwistjonijiet dwar it-trattament xieraq tal-annimali matul it-trasport b'mod armonizzat madwar l-UE, li għandu jikkunsidra l-aħħar riċerka, għarfien u rakkomandazzjonijiet xjentifiċi, huwa permezz ta' reviżjoni tar-Regolament (KE) Nru 1/2005, bil-għan li jiġu stabbiliti dispożizzjonijiet li jkunu jistgħu jiġu implimentati u infurzati għall-annimali kollha li jkunu qed jiġu ttrasportati;

31. Jinnota li kontrolli stretti fuq it-trasport tal-annimali minn pajjiżi terzi jistgħu jnaqqsu l-kompetizzjoni inġusta għad-detriment tal-produtturi tal-UE u jħeġġu lil pajjiżi terzi jtejbu l-istandards tagħhom tat-trasport tal-annimali;

32. Jistieden lill-Istati Membri kollha jadottaw miżuri nazzjonali aktar stretti biex itejbu t-trattament xieraq tal-annimali matul it-trasport;

33. Jirrikonoxxi l-impenn tal-Kummissjoni li tirrevedi l-leġiżlazzjoni dwar it-trattament xieraq tal-annimali, inkluż ir-Regolament (KE) Nru 1/2005, sabiex tallinjaha mal-aħħar għarfien xjentifiku, rakkomandazzjonijiet u esperjenza prattika, u li twessa' l-kamp ta' applikazzjoni tagħha, tagħmilha aktar faċli li tiġi infurzata u fl-aħħar mill-aħħar tiżgura livell ogħla ta' trattament xieraq tal-annimali; jisħaq li t-trattament xieraq tal-annimali jittejjeb jekk il-leġiżlazzjoni dwar it-trasport tal-annimali ħajjin tiġi implimentata kif xieraq;

34. Jissottolinja li ħafna mill-problemi attwali bl-implimentazzjoni tar-Regolament (KE) Nru 1/2005 huma dovuti għal interpretazzjonijiet differenti u jistieden lill-Kummissjoni, meta tipproponi reviżjoni tar-regolament, tistabbilixxi standards ċari, li jistgħu jitkejlu u li jistgħu jiġu kkwantifikati sabiex jinkiseb infurzar armonizzat madwar l-UE, kif ukoll indikaturi innovattivi bbażati fuq il-trattament xieraq tal-annimali; jistieden lill-Kummissjoni, f'dan ir-rigward, tikkunsidra l-aktar għarfien xjentifiku reċenti, inkluża l-valutazzjoni li jmiss tal-EFSA dwar it-trattament xieraq tal-annimali matul it-trasport fl-UE;

35. Iħeġġeġ lill-Kummissjoni takkumpanja r-reviżjoni tagħha tar-Regolament (KE) Nru 1/2005 b'valutazzjoni tal-impatt ex ante bbażata fuq investigazzjoni xjentifika rigoruża dwar l-impatt tat-trasport fuq l-annimali tal-ispeċijiet u l-etajiet kollha u fuq valutazzjoni tal-impatt fil-fond soċjoekonomika, ambjentali u fuq is-saħħa filwaqt li titqies id-diversità tas-sitwazzjonijiet u l-ispeċifiċitajiet ġeografiċi, inklużi l-gżejjer, ir-reġjuni remoti u ultraperiferiċi, u l-mudelli tal-biedja madwar l-Unjoni; jistieden lill-Kummissjoni tagħmel ir-riżultati ta' dawn il-valutazzjonijiet disponibbli malajr għall-pubbliku sabiex il-bdiewa jingħataw iċ-ċertezza u l-prevedibbiltà li jeħtieġu biex jippjanaw u jingħataw iż-żmien biex jitgħallmu kif għandhom jadattaw għal regolamenti ġodda, mingħajr ma jikkompromettu t-trattament xieraq tal-annimali;

36. Jappella għal sistema trasparenti ta' monitoraġġ u rapportar tal-UE biex kemm l-Istati Membri kif ukoll il-Kummissjoni jkollhom obbligu ta' rendikont sħiħ għall-implimentazzjoni u l-infurzar tar-Regolament (KE) Nru 1/2005 u biex jiġi żgurat li każijiet ta' ksur jiġu indirizzati u mmitigati b'mod effettiv;

37. Jinnota li l-iskarnar tal-annimali u l-ipproċessar tal-laħam qrib il-post tat-trobbija mhux biss jikkontribwixxu għat-trattament xieraq tal-annimali, billi jillimitaw il-ħinijiet tal-vjaġġ, iżda jnaqqsu wkoll l-emissjonijiet ta' gassijiet serra;

38. Jinnota li l-għajbien ta' biċċeriji lokali, li huwa fattur fi vjaġġi b'ħinijiet itwal, huwa kwistjoni li l-Unjoni u l-Istati Membri jeħtiġilhom jindirizzaw; jistieden lill-Kummissjoni u lill-Istati Membri jistabbilixxu mekkaniżmi ta' finanzjament biex jiżguraw li l-biċċeriji lokali jkunu ekonomikament vijabbli, qrib il-farms u distribwiti b'mod ugwali minn perspettiva ġeografika;

39. Jistieden lill-Kummissjoni u lill-Istati Membri jappoġġjaw l-iżvilupp ta' skarnar fil-farm, bl-użu ta' biċċeriji mobbli, sabiex titneħħa l-ħtieġa li jiġu ttrasportati annimali ħajjin kull fejn ikun possibbli;

40. Huwa konxju min-nuqqas tal-letteratura xjentifika dwar it-trattament xieraq tal-annimali matul it-trasport u jħeġġeġ bil-qawwa lill-Kummissjoni u lill-Istati Membri biex jiffaċilitaw għarfien xjentifiku aktar aġġornat dwar dan is-suġġett;

41. Jistieden lill-Kummissjoni tikkunsidra l-kwistjoni tal-annimali li ma għadhomx tajbin għat-trasport meta tirrevedi r-regoli u tfittex għarfien espert biex issib soluzzjonijiet għal kif din għandha tiġi indirizzata;

42. Jistieden lill-Kummissjoni u lill-Istati Membri jiżviluppaw proċeduri armonizzati għall-approvazzjoni tat-trasport u jieħdu passi biex jipprevjenu t-tixrid ta' mard infettiv tal-annimali matul it-trasport, kemm fl-Unjoni kif ukoll minn pajjiżi terzi;

43. Jistieden lill-Kummissjoni teżerċita setgħat ta' infurzar aktar b'saħħithom meta tkun iffaċċjata b'każijiet ta' ksur rikorrenti u ripetuti tar-Regolament (KE) Nru 1/2005, u tibda proċedimenti ta' ksur u tapplika sanzjonijiet effettivi kontra l-Istati Membri li jonqsu milli japplikaw ir-regolament b'mod korrett; iqis li s-sanzjonijiet għandu jkollhom bħala l-iskop ewlieni tagħhom ir-rettifika ta' problemi eżistenti u jkollhom effett dissważiv kontra ksur futur;

44. Jistieden lill-Istati Membri jħarrġu u jimpjegaw b'mod xieraq biżżejjed veterinarji uffiċjali u uffiċjali tal-pulizija biex jiżguraw kontrolli effettivi u frekwenti fit-triq, u biex jiggarantixxu l-preżenza ta' veterinarju matul it-tagħbija qabel kull vjaġġ;

45. Jistieden lill-Istati Membri u lit-trasportaturi jippromwovu u japplikaw bis-sħiħ il-gwidi tat-trasport tal-annimali tal-UE approvati mill-Kummissjoni sad-dħul fis-seħħ tar-Regolament (KE) Nru 1/2005 rivedut, li għandhom l-għan li jistabbilixxu l-aħjar prattiki biex jappoġġjaw lill-industrija fit-titjib tat-trattament xieraq tal-annimali waqt it-trasport; jistieden lill-Kummissjoni tippromwovi t-traduzzjoni tal-gwidi fil-lingwi uffiċjali kollha tal-UE, tħeġġeġ skambji ta' esperjenzi fil-qasam, u tippromwovi l-aħjar prattiki u linji gwida eżistenti biex tgħin lill-awtoritajiet kompetenti u lill-atturi involuti fit-trasport ta' annimali ħajjin jimplimentaw u jirrispettaw aħjar l-istandards tat-trattament xieraq tal-annimali;

46. Jistieden lill-Kummissjoni tiżgura li l-linji gwida jiġu aġġornati skont l-aħħar evidenza xjentifika u jkunu konformi mar-Regolament (KE) Nru 1/2005; ifakkar, madankollu, fil-fatt li l-linji gwida mfassla biex jeliminaw il-lakuni fil-leġiżlazzjoni mhumiex legalment vinkolanti u jistieden lill-Kummissjoni tinkludi dispożizzjonijiet biex tipproteġi b'mod xieraq l-ispeċijiet li mhumiex koperti kif xieraq mil-leġiżlazzjoni, bħat-tjur, il-fniek u l-ħut;

47. Iqis li taħriġ adegwat u tagħlim kontinwu għal kwalunkwe persuna awtorizzata li taħdem fis-settur tat-trasport tal-annimali huwa rekwiżit essenzjali għas-salvagwardja tal-benesseri tal-annimali waqt it-trasport; jinsisti, għalhekk, fuq l-iżvilupp ta' sistema ta' taħriġ armonizzata obbligatorja għall-persuni kollha involuti fl-operazzjonijiet tat-trasport tal-annimali, li għandha tkun prerekwiżit għall-awtorizzazzjoni tat-trasport; jitlob, barra minn hekk, li dan it-taħriġ ikun jinkludi l-aspetti kollha tal-proċess tat-trasport, bħall-mezz tat-trasport, it-tip u n-natura tal-vjaġġ, l-immaniġġjar xieraq tal-annimali u l-proċess tat-teħid ta' deċiżjonijiet dwar il-valutazzjonijiet tal-idoneità għat-trasport u r-rekwiżiti relatati mal-ispeċijiet, il-kategorija, l-età, il-kundizzjoni tal-ġisem, l-imġiba, il-fiżjoloġija tal-annimali u l-mekkaniżmi għall-immaniġġjar tal-istress;

48. Iħeġġeġ lill-Istati Membri jiżguraw li t-taħriġ biex jinkiseb iċ-ċertifikat ta' kompetenza jkun speċifiku għall-ispeċi, għall-kategorija u għall-età u validu għal massimu ta' ħames snin, u li jiġi stabbilit kors ta' aġġornament obbligatorju sabiex dan jiġi mġedded;

49. Iħeġġeġ lill-Istati Membri jipprovdu taħriġ speċifiku lill-ħaddiema tas-salvataġġ dwar kif għandhom jiġu salvati l-annimali u jiżguraw li l-ħaddiema tas-salvataġġ li jirrispondu għall-aċċidenti jitħallew jaċċessaw is-siti, il-vetturi u l-bastimenti involuti sabiex iwettqu l-ħidma tagħhom;

50. Jistieden lill-Kummissjoni, meta tadotta atti delegati skont ir-Regolament (UE) 2017/625 ( 7 ) , tiżgura li d-dispożizzjonijiet dwar l-infurzar previsti fir-regolament u fl-atti delegati tiegħu jkunu mill-inqas stretti daqs dawk dovuti għar-revoka;

Il-proċeduri ta' awtorizzazzjoni u l-approvazzjoni tal-mezzi tat-trasport

51. Jinsisti li d-dispożizzjonijiet dwar iż-żmien u l-mezzi tat-trasport dejjem iridu jqisu l-istatus speċifiku għall-ispeċi u l-istatus fiżjoloġiku tal-annimal, l-għadd ta' annimali li għandhom jiġu ttrasportati kif ukoll il-varjazzjoni tar-razza fi ħdan l-ispeċijiet, is-sess u l-età tal-annimali; jisħaq li l-metodi ta' trasport użati għandhom dejjem jirrispettaw il-ħtiġijiet fiżjoloġiċi, tal-imġiba u mentali u l-benesseri tal-annimal;

52. Jappella għad-dħul fir-Regolament (KE) Nru 1/2005 tar-rekwiżiti tal-Assoċjazzjoni Internazzjonali tat-Trasport bl-Ajru għat-trasport intra-UE u barra mill-UE tal-annimali, inklużi l-annimali taż-żoo;

53. Jinsisti li l-allokazzjonijiet ta' spazju, id-densitajiet tal-istokkjar u d-dispożizzjonijiet dwar il-marġni ta' manuvra jeħtieġ li jiġu allinjati mad-data xjentifika l-aktar reċenti u mar-regolament rilevanti tal-UE dwar il-piż u l-għoli massimu tat-trakkijiet, b'regoli li għandhom jiġu stabbiliti fir-regolament b'mod preċiż li jneħħi l-ambigwità, ma jħalli l-ebda lok għal interpretazzjonijiet differenti u jqis il-ħtiġijiet speċifiċi għall-ispeċi; jappella għal aktar studji dwar dawn il-kwistjonijiet; jistieden lill-Istati Membri jiżguraw li l-għoli intern tal-vetturi tat-trasport jissodisfa l-istandards minimi;

54. Ifakkar fir-rakkomandazzjoni tal-EFSA dwar l-użu ta' ekwazzjonijiet allumetriċi fid-definizzjoni tal-allokazzjonijiet ta' spazju għall-bhejjem tal-ifrat, għan-nagħaġ u għall-ħnieżer u l-erja għal kull kg għaż-żwiemel; jemmen li l-użu ta' dawn il-kalkoli aktar oġġettivi jtejjeb l-istandards tat-trattament xieraq tal-annimali u jippromwovi interpretazzjoni aktar konsistenti mit-trasportaturi u mill-awtoritajiet ta' kontroll;

55. Iqis li hija meħtieġa aktar evidenza xjentifika biex jinkisbu soluzzjonijiet aħjar u biex jinkiseb titjib fid-disinn tal-mezzi tat-trasport, inkluż it-tagħmir tat-tagħbija u tal-ħatt, filwaqt li jitqiesu r-rekwiżiti speċifiċi għall-ispeċi u għall-kategorija kif ukoll dawk fiżjoloġiċi, tal-imġiba u tal-età u l-varjazzjonijiet fir-razez fl-ispeċijiet; jemmen li tali disinn tat-trasport għandu jkun ibbażat ukoll fuq il-kundizzjonijiet ġeografiċi taż-żona u l-fatt li l-farms żgħar spiss ikollhom jittrasportaw annimali individwali jew għadd ta' annimali ta' speċijiet differenti fl-istess ħin; jenfasizza li l-kwalità tal-ambjent fil-vetturi tat-trasport tal-annimali hija importanti ħafna għat-trattament xieraq tal-annimali;

56. Iqis li huma meħteġa disinn aħjar tal-mezzi tat-trasport u distanzi iqsar tat-trasport sabiex tiġi evitata t-trażmissjoni tal-mard, filwaqt li titqies it-theddida serja tar-reżistenza għall-antimikrobiċi;

57. Jistieden lill-Kummissjoni tiddefinixxi u tipproponi sett ta' kriterji armonizzati u standards minimi żviluppati flimkien ma' panel ta' esperti madwar l-UE, li jinkludi veterinarji inklużi professjonisti kwalifikati mill-organizzazzjonijiet mhux governattivi rilevanti, inġiniera tekniċi, awtoritajiet marittimi, trasportaturi tal-merkanzija, manifatturi u membri tal-awtoritajiet kompetenti, li jistgħu jintużaw mill-awtoritajiet nazzjonali kompetenti meta japprovaw il-mezzi kollha tat-trasport u l-kontejners tal-annimali;

58. Jappella li tinħoloq sistema ċentralizzata madwar l-UE għall-approvazzjoni tal-bastimenti skont proċedura uniformi, fid-dawl tan-natura multidixxiplinari taċ-ċertifikazzjonijiet tal-bastimenti li jinvolvu kemm lill-inġiniera kif ukoll lill-veterinarji; iqis li huwa fundamentali li r-rakkomandazzjonijiet tad-dokument tan-network dwar l-approvazzjoni u l-ispezzjoni tal-bastimenti tal-bhejjem ( 8 ) għandhom jiġu implimentati fl-Istati Membri kollha; iqis li hija kwistjoni ta' urġenza li l-bastimenti ma jitħallewx joperaw taħt isem differenti u b'hekk jitolbu liċenzji ġodda, speċjalment meta jkunu involuti fi ksur serju tar-Regolament (KE) Nru 1/2005;

59. Jistieden lill-Kummissjoni u lill-Istati Membri jsaħħu l-monitoraġġ tal-konformità tal-bastimenti għall-ġarr tal-bhejjem mal-istandards tas-sikurezza marittima; jistieden lill-Istati Membri, b'mod partikolari, biex ikunu aktar stretti fil-proċeduri ta' ċertifikazzjoni tal-bastimenti tagħhom;

60. Jinnota li l-Istati Membri ma għandhomx jawtorizzaw l-użu ta' vetturi u bastimenti li jittrasportaw l-annimali li ma jikkonformawx mad-dispożizzjonijiet tar-Regolament (KE) Nru 1/2005; jistieden lill-Istati Membri jkunu aktar rigorużi fil-proċeduri kemm ta' ċertifikazzjoni kif ukoll ta' approvazzjoni għall-vetturi u l-bastimenti u fl-għoti taċ-ċertifikati ta' kompetenza lis-sewwieqa; jistieden lill-Istati Membri jkunu aktar rigorużi fir-rifjut taċ-ċertifikazzjoni u l-approvazzjonijiet f'każ ta' nuqqas ta' konformità u jirtiraw awtorizzazzjonijiet li jkunu diġà nħarġu, fejn meħtieġ; jistieden lill-Kummissjoni tkun aktar rigoruża fis-sanzjonar tal-Istati Membri li japprovaw mezzi tat-trasport li mhumiex konformi mal-ħtiġijiet tat-trattament xieraq tal-annimali;

61. Jistieden lill-Istati Membri jiżguraw li ma jkun hemm l-ebda vojt bejn l-art jew il-ħajt tal-vettura u d-diviżjonijiet fil-vetturi tat-trasport;

62. Jistieden lill-Istati Membri joħolqu l-kundizzjonijiet sabiex jiżguraw li l-inġiniera jkunu jistgħu jappoġġjaw b'mod xieraq lill-veterinarji jew persuni awtorizzati oħra biċ-ċertifikazzjoni matul l-approvazzjoni tal-mezzi tat-trasport fir-rigward ta' oġġetti speċifiċi, bħas-sistemi ta' ventilazzjoni, il-kundizzjonament u t-tisħin tal-arja, il-provvisti tal-ilma u tal-għalf, it-tagħmir ta' monitoraġġ u manutenzjoni tal-kwalità tal-ilma u sistemi ta' emerġenza tal-bastimenti, kif ukoll is-sorsi primarji tal-enerġija assoċjati;

63. Iqis li t-tagħmir tal-mezzi tat-trasport b'sistema ta' CCTV, għal vjaġġi twal, b'enfasi partikolari fuq l-operazzjonijiet ta' tagħbija u ħatt, għandu jkun obbligatorju għal raġunijiet tal-protezzjoni tat-trattament xieraq tal-annimali u sabiex l-operaturi li jikkonformaw mar-regoli jiġu ssalvagwardjati minn kompetizzjoni inġusta; jisħaq li d-drittijiet tal-protezzjoni tad-data u tal-privatezza, inklużi ta' dawk il-persuni li mhumiex involuti fit-trasport ta' annimali li jistgħu jiġu rrekordjati mingħajr ma jkunu jafu, iridu jiġu żgurati mill-awtoritajiet kompetenti matul il-proċess kollu; iqis li t-trasportaturi jeħtiġilhom iżommu l-vidjos irrekordjati għal perjodu stabbilit u jagħmluhom disponibbli għall-awtoritajiet kompetenti fuq talba;

64. Iqis li l-pjanijiet ta' kontinġenza ppreżentati mit-trasportaturi għandhom ikopru t-tipi kollha ta' inċidenti u xenarji ta' emerġenza li jistgħu jseħħu waqt it-trasport, kemm jekk naturali kif ukoll jekk iseħħu bħala riżultat ta' azzjoni umana, inkluż ir-rimedju ta' problemi mekkaniċi, il-ġestjoni tad-dewmien, l-istabbiliment ta' rotot alternattivi jekk ikun meħtieġ, u l-iżgurar ta' provvista meħtieġa ta' ikel u ilma, fost għanijiet oħra; iqis li l-pjanijiet ta' kontinġenza jridu jiġu adattati biex jirriflettu l-ispeċifiċitajiet ta' kull vjaġġ; iqis li huwa essenzjali li jiġu stabbiliti regoli ċari li jipprojbixxu l-awtorizzazzjoni ta' trasport li jinkludi pjanijiet ta' emerġenza mhux realistiċi, mhux plawżibbli jew neqsin u jistieden lill-Istati Membri jirrifjutaw kwalunkwe ġurnal tal-vjaġġ li ma jkollux pjan ta' kontinġenza kredibbli jew komplet;

65. Jistieden lill-Kummissjoni tipprojbixxi t-trasport f'punti ta' qsim tal-fruntieri u f'portijiet jew f'postijiet ewlenin perikolużi oħra fejn ikun impossibbli li l-annimali jinħattu, jingħataw kenn, jingħalfu jew jingħataw l-ilma;

66. Jistieden lill-Istati Membri u lill-awtoritajiet kompetenti tagħhom jispezzjonaw kif xieraq l-operazzjonijiet ta' tagħbija kif meħtieġ mill-Artikolu 20 tar-Regolament (KE) Nru 1/2005;

Il-kontrolli u l-ġbir u l-iskambju tad-data

67. Iħeġġeġ lill-Kummissjoni tiżviluppa malajr bażi tad-data ċentrali tat-trasportaturi awtorizzati u taċ-ċertifikati ta' kompetenza fl-UE; jappella li jiġi ppubblikat rapport annwali dwar każijiet ta' ksur tar-Regolament (KE) Nru 1/2005 u s-sanzjonijiet applikati, li għandhom jitqiesu wkoll għar-regolament futur; iqis li ċ-ċertifikati ta' kompetenza għandhom ikunu f'format uniformi u multilingwi, li għandu jiġi definit mil-leġiżlazzjoni tal-UE; jistieden lill-Kummissjoni tfassal skema Ewropea ta' ċertifikazzjoni għall-bastimenti tal-merkanzija u għall-ekwipaġġi tagħhom, filwaqt li tiżgura li dawk tal-ewwel ikunu mgħammra biżżejjed u dawk tal-aħħar ikunu mħarrġa biżżejjed għat-trasport ta' annimali ħajjin; jistieden lill-Kummissjoni tiġbor lista ta' operaturi li huma ħatja ta' ksur serju u frekwenti tar-regolament, li għandha tiġi aġġornata regolarment u kondiviża mal-awtoritajiet nazzjonali;

68. Jistieden lill-Istati Membri jtejbu u jinfurzaw użu aktar effettiv, trasparenti u sistematiku tas-Sistema tal-Kontroll tal-Kummerċ u tal-Esperti veterinarji (TRACES) u jieħdu vantaġġ mill-karatteristiċi l-ġodda tagħha sabiex itejbu l-immirar tal-ispezzjonijiet u/jew tal-awditi tagħhom abbażi tal-valutazzjoni tar-riskju, jappoġġjaw it-tħejjija tal-analiżijiet tar-riskju għall-kontrolli tat-trasport tal-annimali ħajjin mill-Istati Membri, u jiżguraw kontrolli effettivi tal-plawżibbiltà meta japprovaw il-ġurnali tal-vjaġġ u jwettqu kontrolli retrospettivi; jistieden lill-Kummissjoni tiżgura aċċess faċli għall-pjattaforma TRACES, filwaqt li tagħti aċċess usa' għall-utenti awtorizzati kollha u tagħmilha faċilment aċċessibbli għall-awtoritajiet kompetenti, u tgħin fl-armonizzazzjoni tal-proċeduri bejn l-Istati Membri; jistieden lill-Istati Membri jiżguraw taħriġ aħjar għall-operaturi li jużaw is-sistema; iqis li TRACES għandha tintuża għat-trasport kollu li jinvolvi l-ivvjaġġar marittimu;

69. Jenfasizza l-ħtieġa li jiġu ssimplifikati l-proċessi tal-ippjanar tal-ġurnal tal-vjaġġi; jappella li ssir tranżizzjoni rapida minn ġurnali tal-vjaġġi stampati għal ġurnali tal-vjaġġi diġitali li, ladarba jiġu approvati minn veterinarju uffiċjali, għandhom jintbagħtu lill-awtoritajiet kompetenti u jkunu aċċessibbli mill-awtoritajiet kompetenti tal-Istati Membri kollha; jistieden lill-Istati Membri jiżguraw li l-awtoritajiet kompetenti jivverifikaw li l-ġurnali tal-vjaġġ ikun fihom informazzjoni realistika, u b'hekk jikkonformaw mal-Artikolu 14(1) tar-Regolament (KE) Nru 1/2005, u jiżguraw li l-ippjanar tat-trasport ikun jinkludi prova ta' riżerva f'post ta' kontroll, inklużi l-għalf u l-ilma;

70. Jistieden lill-Kummissjoni tistabbilixxi qafas komuni minimu dwar l-għadd ta' kontrolli fuq il-vjaġġi tat-trasport tal-annimali, filwaqt li tiżgura li l-għadd ta' kontrolli nazzjonali u tal-UE jkun proporzjonat għall-għadd ta' annimali li jitilqu minn kull Stat Membru; jistieden lill-Kummissjoni, barra minn hekk, tipproponi għażliet ta' kontroll li ma jinvolvux ostakoli amministrattivi addizzjonali li jistgħu jipperikolaw it-trattament xieraq tal-annimali maħsuba għat-trasport jew l-uniformità tal-kontrolli fl-Unjoni kollha; iqis li l-Istati Membri għandhom jistabbilixxu sistemi ta' kontroll li jivverifikaw l-eżistenza, il-kwalità u l-implimentazzjoni tal-analiżijiet tar-riskju meta jiddelegaw il-kontrolli lil awtoritajiet oħra;

71. Jisħaq li l-espansjoni tal-biċċeriji reġjonali għandha tiġi promossa u l-iskarnar fil-farms agrikola għandu jiġi approvat sabiex jiġi evitat it-trasport fuq distanzi twal u b'hekk jittejjeb aktar it-trattament xieraq tal-bhejjem;

72. Jisħaq li l-pjanijiet ta' azzjoni ppreżentati mill-Istati Membri biex jindirizzaw in-nuqqasijiet identifikati fl-implimentazzjoni tar-Regolament (KE) Nru 1/2005 irid jkun fihom inizjattivi konkreti bi skadenzi stretti għat-tlestija tagħhom; jistieden lill-Kummissjoni twettaq segwitu bir-reqqa tal-pjanijiet sabiex tiggarantixxi li l-azzjonijiet jitlestew u l-objettivi jintlaħqu bis-sħiħ; jissottolinja li l-Istati Membri għandhom il-possibbiltà li jimponu regoli stretti biex jiżguraw it-trattament xieraq tal-annimali ħajjin matul it-trasport;

73. Jistieden lill-Kummissjoni tipproponi u tistabbilixxi sistema ta' sanzjonijiet armonizzata u effettiva madwar l-UE, b'definizzjoni ta' kriterji minimi komuni għal sanzjonijiet għall-ksur tar-regolament, sabiex jiġu stabbiliti l-pedamenti għal sistema effettiva, proporzjonata u dissważiva madwar l-UE, u li tqis fi ħdan is-sistema ta' sanzjonijiet in-natura, il-gravità, l-iskala u t-tul tal-ksur, u l-okkorrenza ta' ksur preċedenti;

74. Jistieden lill-Istati Membri jiżguraw li l-forzi tal-pulizija nazzjonali tagħhom jiġu mħarrġa biex jidentifikaw b'mod attiv kwalunkwe ksur tal-leġiżlazzjoni tal-UE dwar it-trasport tal-annimali;

75. Jisħaq fuq il-ħtieġa ta' taħriġ uniformi tal-forzi tal-pulizija madwar l-Istati Membri biex jiġu żgurati kontrolli xierqa fl-istadji kollha tal-vjaġġi;

76. Jistieden lill-Kummissjoni tipproponi miżuri biex tiżgura spezzjonijiet komprensivi u uniformi tal-konformità mar-regoli tat-trasport biex jiġi evitat id-dumping tal-annimali fl-Unjoni;

77. Jistieden lill-Kummissjoni u lill-Istati Membri jiżviluppaw proċedura biex jirtiraw malajr il-liċenzji tal-kumpaniji li jwettqu ksur serju u ripetut tar-Regolament (KE) Nru 1/2005, li jwassal ukoll għal kompetizzjoni inġusta;

78. Jappella għal indikaturi tat-trattament xieraq bbażati fuq l-annimali bħal indiċijiet fiżiċi, fiżjoloġiċi u tal-imġiba (jiġifieri bbażati fuq osservazzjonijiet tal-annimali), kif ukoll l-użu possibbli ta' monitors li jintlibsu u ta' markaturi bijokimiċi: li għandhom jiġu inkorporati fir-Regolament (KE) Nru 1/2005, u li għandhom jintużaw mill-awtoritajiet kompetenti u mill-Kummissjoni għal finijiet ta' ġbir ta' data, spetturi veterinarji, u trasportaturi u operaturi taħt kundizzjonijiet kummerċjali; iqis li tali għodod ikunu meħtieġa biex jiġi vvalutat il-benesseri tal-annimali qabel, matul u wara t-trasport; jinnota li diġà jeżistu xi indikaturi bħal dawn, filwaqt li oħrajn qed jiġu żviluppati miċ-ċentri ta' referenza Ewropej, iżda jisħaq fuq il-ħtieġa li ssir aktar riċerka u ġbir tad-data fil-qasam;

79. Iqis li l-aċċess f'ħin reali għas-sistemi ta' navigazzjoni bis-satellita u għar-reġistrazzjonijiet tat-temperatura huwa fundamentali għall-awtoritajiet kompetenti u għat-trasportaturi fi kwalunkwe punt fi vjaġġ; iqis li l-mezzi tat-trasport għandhom ikunu mgħammra b'sistemi ta' kontroll aktar aġġornati mmonitorjati mill-awtoritajiet kompetenti, inkluż kejl tat-temperatura u tal-indiċi tal-umdità ġewwa u barra l-vettura, informazzjoni dwar il-provvista tal-ilma u r-reġistrazzjoni tal-operazzjonijiet ta' tagħbija u ħatt; ifakkar li l-protezzjoni tad-data u d-drittijiet tal-privatezza jridu jiġu żgurati mill-awtoritajiet kompetenti matul il-proċess kollu;

80. Jinsisti li l-awtoritajiet kompetenti jeħtiġilhom jingħataw aċċess f'ħin reali għad-data elettronika oriġinali mill-organizzatur jew mit-trasportatur, mid-dispaċċ tal-kunsinna fil-post tat-tluq sakemm l-annimali jinħattu fil-post tad-destinazzjoni, biex jiġi żgurat aċċess għal data li ma tistax tiġi mmanipulata;

81. Jistieden lill-Istati Membri jwettqu kontrolli mhux imħabbra permezz tal-awtoritajiet kompetenti tal-ippjanar u l-implimentazzjoni tat-trasport tal-annimali;

82. Jisħaq li l-kunsinni intra-UE għandhom jiġu spezzjonati wkoll mat-tagħbija; jitlob li l-awtoritajiet kompetenti għandhom jivverifikaw mat-tagħbija li r-rekwiżiti tar-Regolament (KE) Nru 1/2005 dwar l-ispazju ta' art u l-marġni ta' manuvra qed jiġu osservati, li s-sistemi ta' ventilazzjoni u tal-ilma qed joperaw kif suppost, li l-apparat għax-xorb qed jaħdem kif suppost u li huwa adegwat għall-ispeċijiet li jkunu qed jinġarru, li ma jitgħabba l-ebda annimal li mhuwiex f'kundizzjoni fiżika tajba, u li qed jiġu pprovduti biżżejjed għalf u marqad;

83. Għal raġunijiet ta' trattament xieraq tal-annimali, iħeġġeġ lill-Istati Membri jwettqu kontrolli retrospettivi biex jivverifikaw jekk l-annimali kinux inħattu għall-ħin kollu ta' mistrieħ meħtieġ mil-leġiżlazzjoni tal-UE; jistieden lill-Kummissjoni tagħti ordni ċara lill-Istati Membri biex iġiegħlu lill-awtoritajiet kompetenti jaġixxu b'mod armonizzat sabiex ma jawtorizzaw l-ebda trasport fejn il-kontrolli retrospettivi ma jitwettqux regolarment;

Il-ħinijiet tal-ivvjaġġar u l-perjodi ta' mistrieħ

84. Jirrakkomanda li tiġi stabbilita proċedura bbażata fuq l-ispeċijiet madwar l-UE għar-reġistrazzjoni tal-frekwenza tal-għalf u tat-tisqija mill-aħħar għalf qabel it-tagħbija fil-farm tal-oriġini sa tmiem il-vjaġġ, mingħajr ma jiġu kkawżati dewmien addizzjonali jew stress miżjud jew matul il-waqfiet jew matul it-tagħbija jew il-ħatt; jinsisti li l-Kummissjoni tieħu miżuri biex tiżgura li l-Istati Membri jissanzjonaw kif xieraq il-ksur meta jinqabżu l-ħinijiet tal-vjaġġ;

85. Jistieden lill-Istati Membri jispezzjonaw it-trasport intra-UE meta l-annimali jiġu mgħobbija fuq vetturi sabiex jivverifikaw il-konformità mar-rekwiżiti tar-Regolament (KE) Nru 1/2005;

86. Jistieden lill-Istati Membri jiżguraw li hemm għadd suffiċjenti ta' faċilitajiet tax-xorb aċċessibbli, nodfa u li jiffunzjonaw f'konformità mal-ħtiġijiet ta' kull speċi ta' annimal, li t-tank tal-ilma jkun imtela u li hemm kwantità suffiċjenti ta' mifrex frisk;

87. Jirrakkomanda li, fil-leġiżlazzjoni futura, il-ħin tal-vjaġġ għall-annimali domestiċi li se jiġu skarnati ma għandux, fil-prinċipju, jaqbeż it-tmien sigħat, filwaqt li jitqiesu l-karatteristiċi ġeografiċi speċifiċi ta' xi reġjuni, bħall-gżejjer, ir-reġjuni ultraperiferiċi, ir-reġjuni remoti, u ż-żoni fejn l-infrastruttura hija sottożviluppata; jisħaq li l-ħin massimu tal-vjaġġ irid japplika għall-mezzi kollha tat-trasport, ħlief għat-trasport bil-baħar;

88. Jinsisti li d-dispożizzjonijiet dwar it-tul massimu tal-vjaġġ għandhom jiġu riveduti, biex tiġi integrata l-evidenza minn studji xjentifiċi eżistenti u li għadhom għaddejjin u jitqiesu l-evidenza bbażata fuq l-annimali, u l-ispeċi, l-età u l-ħtiġijiet speċifiċi għall-kategorija;

89. Jappella biex jitwarrbu fondi eżistenti tal-UE biex jipprovdu appoġġ finanzjarju għal biċċeriji mobbli fuq skala żgħira, lokali u kollettivi u għal unitajiet ta' pproċessar sabiex l-annimali jkunu jistgħu jinqatlu fil-farms jew qrib kemm jista' jkun tal-post tat-trobbija tagħhom; iħeġġeġ bil-qawwa strateġiji alternattivi għat-trasport fuq distanzi twal, bħall-bini ta' faċilitajiet lokali u ekonomikament vijabbli għall-iskarnar u l-ipproċessar f'aktar postijiet, inċentivati u appoġġjati mill-fondi tal-UE fejn xieraq, kif ukoll inizjattivi leġiżlattivi fl-Istati Membri biex jiffaċilitaw l-iskarnar fil-farm; jistieden lill-Istati Membri jippermettu l-iskarnar ta' emerġenza direttament fil-farms tal-bhejjem u tat-tismin, fejn xieraq, f'każ li annimal jinstab li mhuwiex tajjeb biex jiġi ttrasportat;

90. Jirrakkomanda li l-Istati Membri joħolqu korsiji rapidi għat-trasport tal-annimali fil-fruntieri fi ħdan l-UE sabiex jitnaqqsu l-ħinijiet tal-vjaġġ;

91. Jappella għal definizzjoni ta' “ħin tal-vjaġġ” bħala l-ħin kollu tal-moviment minbarra l-ħin tat-tagħbija f'mezz tat-trasport, u tal-ħatt mill-mezz tat-trasport, ladarba jasal fid-destinazzjoni finali; jistieden lill-awtoritajiet kompetenti jivverifikaw jekk il-ħinijiet ippjanati ta' tagħbija/ħatt humiex realistiċi, proporzjonati għall-għadd ta' annimali li għandhom jitgħabbew jew jinħattu, u ddikjarati b'mod preċiż fil-ġurnal tal-vjaġġ; iqis li huwa importanti, barra minn hekk, li jiġu adottati miżuri li jipprevjenu “vjaġġar minn ċentru tal-assemblaġġ għall-ieħor” bil-għan li jiġu evitati l-limiti tal-ivvjaġġar għad-destinazzjoni finali;

92. Jirrakkomanda li l-Kummissjoni tikkunsidra evidenza bbażata fuq ix-xjenza biex ittejjeb il-kwalità tat-trasport kollu tal-annimali ħajjin, filwaqt li tiffoka fuq l-aspetti negattivi assoċjati li huma l-kawża ta' kwistjonijiet ta' trattament xieraq, bħall-idoneità għat-trasport, l-għalf u t-tisqija, il-perjodi ta' mistrieħ u l-ambjent termali, filwaqt li ssir distinzjoni bejn il-mezzi tat-trasport fejn rilevanti;

93. Jistieden lill-Kummissjoni tinkludi dispożizzjonijiet fir-reviżjoni tar-Regolament (KE) Nru 1/2005 dwar l-għażla tal-iqsar rotta u l-aktar waħda xierqa lejn id-destinazzjoni finali;

It-temperatura waqt it-trasport

94. Jistieden lill-Istati Membri jiżguraw temperaturi ottimali fil-vetturi għall-ispeċijiet ittrasportati f'kull ħin matul il-vjaġġ, kemm jekk il-mezz tat-trasport ikun stazzjonarju kif ukoll jekk ikun qed jiċċaqlaq u tkun xi tkun it-temperatura ta' barra; jistieden lill-Istati Membri, barra minn hekk, japplikaw b'mod strett it-temperatura minima u massima fil-mezz tat-trasport kif stabbilit fir-Regolament (KE) Nru 1/2005; iqis li l-Istati Membri għandhom jagħtu approvazzjoni ta' vjaġġ, ġurnali tal-vjaġġ u pjanijiet tal-ivvjaġġar biss meta t-temperaturi jkunu previsti li jkunu fil-medda ta' 5 o C u 30 o C, għat-tul tal-vjaġġ kollu, irrispettivament mit-tip ta' trasport użat, sakemm il-mezz tat-trasport użat ma jkunx mgħammar b'sistemi ta' kontroll tal-klima li kapaċi jżommu t-temperaturi fil-medda xierqa;

95. Jirrikonoxxi li s-sħana tal-ġisem tal-annimali tista' żżid it-temperaturi f'mezz ta' trasport, li jwassal għal temperaturi potenzjalment ogħla ġewwa minn barra;

96. Jistieden lill-Istati Membri jwettqu kontrolli addizzjonali u adegwati matul il-mewġiet tas-sħana u jitlob li jsiru studji biex jiġu eliminati l-lakuni fl-għarfien dwar l-impatt tat-temperaturi fuq it-trattament xieraq tal-annimali;

97. Jistieden lill-Kummissjoni tagħmilha ċara li r-regola dwar it-temperatura tal-vettura tapplika fi kwalunkwe punt matul vjaġġ sad-destinazzjoni finali; jisħaq li l-Kummissjoni għandha tiżgura, inkluż permezz ta' azzjoni legali, li l-Istati Membri ma jinjorawx din ir-regola;

98. Jappella li tiġi żviluppata sistema uniformi ta' tbassir tat-temp ibbażata fuq data miċ-Ċentru Ewropew għall-Previżjonijiet Metereoloġiċi fuq Perijodu Medju sabiex jiġi ssimplifikat il-kontroll tal-plawżibbiltà mwettaq mill-veterinarji uffiċjali;

99. Jistieden lill-Istati Membri jiżguraw li l-vetturi tat-trasport jikkonformaw mar-rekwiżiti dwar l-ispazju minimu stabbiliti fil-Kapitolu VII tal-Anness I tar-Regolament (KE) Nru 1/2005, u li, kif xieraq, fil-każ ta' temperaturi għoljin l-annimali jitħallew ikollhom aktar spazju;

100. Iqis li huwa essenzjali li jiġu żviluppati regoli aktar speċifiċi fil-futur dwar l-aħjar meded ta' temperaturi fil-vetturi tat-trasport, filwaqt li jitqiesu l-ħtiġijiet differenti speċifiċi għall-ispeċi, l-età u l-kategorija, kif ukoll l-istatus fiżjoloġiku tal-annimal, il-varjazzjonijiet tar-razza bejn l-ispeċi, l-età, is-sess u l-adattamenti ambjentali, u r-regolazzjoni tat-temperatura tal-annimali; iqis li l-medda tat-temperatura approvata għandha tkun ibbażata fuq it-temperatura effettiva, jiġifieri l-kombinazzjoni tat-temperatura u l-umdità; jirrakkomanda, barra minn hekk, li t-temperatura, l-umdità u l-ammonijaka jiġu rreġistrati permezz ta' apparati ta' kontroll imqiegħda fil-kompartimenti differenti tal-mezzi tat-trasport irrispettivament minn jekk it-trasport iseħħx bil-baħar, bl-ajru jew bit-triq; jisħaq li l-istrumenti għall-monitoraġġ tat-temperatura jridu jiġu spezzjonati, ikkalibrati u ċċertifikati mill-awtoritajiet nazzjonali kompetenti;

Idoneità għat-trasport u kategoriji ta' annimali vulnerabbli: annimali li ma nfatmux, tqal u annimali li jkunu waslu fi tmiem il-ħajja utli tagħhom

101. Iqis li hija meħtieġa aktar riċerka biex jiġu identifikati l-intervalli xierqa għall-għalf, it-tmigħ u l-ixtarr, ir-regolazzjoni termali, il-ħtiġijiet ta' mistrieħ u l-kapaċità fiżika biex jiġi ttollerat it-trasport mingħajr ħsara għall-ispeċijiet u l-kategoriji kollha tal-annimali li jkunu qed jiġu ttrasportati; jemmen li t-trattament xieraq tal-annimali għandu jkun it-tħassib primarju u li l-lakuni fl-għarfien għandhom jiġu eliminati permezz ta' ammont akbar ta' riċerka xjentifika;

102. Iqis li jeħtieġ li ssir aktar riċerka b'enfasi fuq it-titjib tal-għarfien dwar il-ħtiġijiet speċjali u speċifiċi tat-trasport ta' annimali żgħar u mhux miftuma, b'mod partikolari fir-rigward tal-aħjar ħin tal-ivvjaġġar, skont il-mezz tat-trasport użat, l-aħjar allokazzjoni ta' spazju, l-età t-tajba, l-apparat tax-xorb xieraq, is-sostituti xierqa tal-ħalib, il-ġestjoni xierqa tal-għalf fiċ-ċentri tal-ġbir, l-intervalli tat-tmigħ matul it-trasport u l-kundizzjonijiet ottimali għat-trobbija tal-annimali fil-farm tal-oriġini, u l-valutazzjoni tal-idoneità tal-annimali għat-trasport li jeħtieġ li tiġi żgurata kif xieraq;

103. Jappella biex id-definizzjoni ta' annimali mhux miftuma tiġi ċċarata biex tispeċifika dawk l-annimali li mhumiex kapaċi jieħdu għalf solidu u ilma suffiċjenti b'mod indipendenti u b'età minima ċara f'ġimgħat, skont l-ispeċi u filwaqt li jitqies l-aktar għarfien xjentifiku reċenti dwar is-sistemi immuni u l-ħtiġijiet tal-għalf ta' dawn l-annimali;

104. Jistieden lill-Kummissjoni tintroduċi, bl-appoġġ ta' studji xjentifiċi rieżaminati bejn il-pari, limiti ta' żmien tal-ivvjaġġar għall-annimali mhux miftuma; iqis li t-trasport ta' annimali mhux miftuma għandu jiġi evitat u ma jiġix permess għal għoġġiela ta’ inqas minn erba’ ġimgħat, ħlief fil-każ ta’ trasport li jsir mill-bdiewa għal distanza ta’ inqas minn 50 km; iqis li l-limitazzjoni tat-trasport għal dawn l-annimali jeħtieġ li titqies b'mod qawwi fir-regolament futur, filwaqt li titqies ukoll il-ħtieġa li jittieħdu azzjonijiet biex jiġi żgurat li l-annimali kollha jirċievu kura xierqa fil-farm tal-oriġini;

105. Jistieden lill-Istati Membri jippromwovu biċċeriji mobbli f'żoni remoti, b'mod partikolari f'żoni muntanjużi u gżejjer; ifakkar li biċċeriji mobbli bħal dawn itejbu t-trattament xieraq tal-annimali midruba li ma jistgħux jiġu ttrasportati lejn il-biċċeriji u jippromwovu l-bejgħ dirett;

106. Jirrakkomanda li l-Kummissjoni tipprovdi lill-EFSA b'mandat biex tiżviluppa linji gwida obbligatorji komuni tal-UE biex jiġi vvalutat jekk l-annimali humiex tajbin għat-trasport sabiex jiġi żgurat approċċ armonizzat madwar l-UE; jemmen, barra minn hekk, li l-użu ta' dawn il-linji gwida jrid jiġi vverifikat u marbut ma' sistemi ta' sanzjonijiet;

107. Jirrikonoxxi d-differenzi bejn it-trasport tal-annimali bit-triq u bil-baħar; jappella li ssir aktar riċerka biex jinftiehmu aħjar l-effetti ta' kull mezz ta' trasport fuq it-trattament xieraq tal-annimali;

108. Iqis li s-sitwazzjoni ġeografika partikolarment diffiċli tal-gżejjer u tar-reġjuni ultraperiferiċi tfisser li t-trobbija lokali u ktajjen tal-provvista qosra għandhom jiġu mħeġġa sabiex jitnaqqas il-ħin tal-ivvjaġġar tal-annimali;

109. Jistieden lill-Istati Membri jippromwovu biċċeriji mobbli fil-gżejjer, b'mod partikolari fir-reġjuni ultraperiferiċi; jinnota li l-użu ta' tali biċċeriji mobbli jnaqqas b'mod konsiderevoli t-trasport bit-triq u bil-baħar ta' annimali ħajjin f'dawk ir-reġjuni;

110. Jisħaq fuq il-vulnerabbiltà tal-annimali femminili tqal, li għandhom ħtiġijiet bijoloġiċi speċifiċi ħafna u li huma partikolarment vulnerabbli fit-trasport, li jista' jikkawża korriment jew ħlas matul il-vjaġġ, b'riskju tal-mewt tal-omm jew tal-annimal żgħir; iqis li t-trasport ta' annimali tqal għandu jiġi evitat u jemmen li t-trasport ta' annimali tqal fl-aħħar terz tal-ġestazzjoni għandu jkun ristrett sa massimu ta' erba' sigħat, minħabba li jkunu jinsabu f'riskju akbar li jsofru nuqqas ta' trattament xieraq matul it-trasport; jappella li ssir aktar riċerka biex jiġu żviluppati metodi aktar preċiżi għad-determinazzjoni tal-età tal-ġestazzjoni u għall-valutazzjoni tal-idoneità għat-trasport skont l-istadju tal-ġestazzjoni; jistieden lill-awtoritajiet tal-Istati Membri jkunu viġilanti ħafna biex jiżguraw li annimali mhux idonei ma jiġux ittrasportati, b'mod partikolari annimali tqal li jaqbżu l-perjodu massimu ta' ġestazzjoni permess mir-Regolament (KE) Nru 1/2005;

111. Iqis li r-riskji ta' livelli aktar baxxi ta' protezzjoni ta' annimali vulnerabbli, b'valur inqas ekonomiku, b'mod partikolari annimali fi tmiem il-ħajja produttiva tagħhom, huma reali ħafna u għalhekk dan għandu jitqies fir-reviżjoni tad-dispożizzjonijiet, flimkien mal-evitar tat-trasport fit-tul ta' dawn l-annimali, minħabba d-diffikultà li tiġi vvalutata l-idoneità tagħhom, kif ukoll il-kapaċità tagħhom li jibqgħu fi stat ta' saħħa tajjeb matul it-trasport; iqis li t-trasport ta' annimali li jkunu waslu fi tmiem il-ħajja utli tagħhom għandu jkun permess biss sal-eqreb biċċerija disponibbli xierqa għall-ispeċi; jistieden lill-Kummissjoni tippromwovi inizjattivi u investimenti biex ittejjeb in-network ta' biċċeriji mobbli, lokali u reġjonali, sabiex jiġi żgurat li fil-futur ikun jista' jintlaħaq limitu massimu ta' erba' sigħat ta' trasport għall-annimali li jkunu waslu fi tmiem il-ħajja utli tagħhom;

112. Jinsisti li fil-każ ta' annimali li jimirdu jew li jweġġgħu waqt it-trasport, is-sewwieqa jridu javżaw minnufih lil veterinarju, u l-annimali kkonċernati jridu jitqiesu bħala “mhux f'saħħithom” għat-trasport u jiġu separati mill-annimali l-oħra u jirċievu trattament tal-ewwel għajnuna;

Speċijiet mhux koperti b'mod adegwat mir-Regolament (KE) Nru 1/2005

113. Jirrakkomanda li l-Kummissjoni tfassal proposti leġiżlattivi abbażi tal-aħħar għarfien xjentifiku dwar il-ħtiġijiet tal-ħut u ta' annimali akkwatiċi oħra u dwar il-metodi tat-trasport sabiex tiġi mminimizzata t-tbatija tagħhom matul it-trasport; jisħaq li d-dispożizzjonijiet il-ġodda għandhom jipprovdu lista ta' kontroll dettaljata għall-ippjanar u t-tħejjija ta' qabel it-trasport, dispożizzjonijiet speċifiċi li jikkonċernaw il-parametri tal-kwalità tal-ilma, id-densità, l-immaniġġjar matul it-tagħbija u l-ħatt, u kontrolli tat-trattament xieraq ta' wara t-trasport; jistieden lill-Kummissjoni tiżgura li l-linji gwida li tippubblika jiġu aġġornati abbażi tal-aħħar evidenza xjentifika u jkunu konformi mar-Regolament (KE) Nru 1/2005 u jappella għal rekwiżiti speċifiċi għall-moviment kummerċjali tal-ħut; jisħaq, barra minn hekk, li għandhom jiġu pprovduti taħriġ u ċertifikazzjoni speċifiċi fir-rigward tat-trasport tal-ħut;

114. Jistieden lill-Kummissjoni tinkludi dispożizzjonijiet fir-Regolament (KE) Nru 1/2005 biex tipproteġi kif xieraq l-ispeċijiet li mhumiex diġà koperti b'mod adegwat mil-leġiżlazzjoni; ifakkar li l-linji gwida biex jiġu eliminati l-lakuni leġiżlattivi, jiġifieri dwar speċijiet speċifiċi, mhumiex legalment vinkolanti u jistieden lill-Kummissjoni tinkludi dispożizzjonijiet biex tipproteġi b'mod xieraq speċijiet li mhumiex koperti sew fil-leġiżlazzjoni, bħat-tjur u l-fniek; jappella wkoll għal dispożizzjonijiet speċifiċi għall-ispeċi fil-każijiet li ġejjin, inklużi, fejn rilevanti, ħinijiet massimi tal-ivvjaġġar skont ir-raġuni għat-trasport; iqis li huma meħtieġa kontenituri speċifiċi għat-tjur, li jippermettu lill-għasafar joqogħdu bil-wieqfa fil-pożizzjoni naturali tagħhom u li jkollhom biżżejjed arja li tiċċirkola 'l fuq mill-irjus tagħhom, b'regoli għal immaniġġjar xieraq, b'mod partikolari meta jinqabdu qabel it-trasport; jinnota li n-nuqqas ta' dispożizzjonijiet fir-regolament dwar il-fniek xi drabi jirriżulta fl-użu inadegwat tal-kontenituri tat-tjur għat-trasport tal-fniek; iqis li t-trasport tat-tjur u tal-fniek għandu jkun permess biss sal-eqreb biċċerija disponibbli xierqa għall-ispeċi; jistieden lill-Kummissjoni tippromwovi inizjattivi u investimenti biex ittejjeb in-network ta' biċċeriji mobbli, lokali u reġjonali, sabiex jiġi żgurat li fil-futur ikun jista' jintlaħaq limitu massimu ta' erba' sigħat ta' trasport għal dawn l-annimali;

115. Jenfasizza l-ħtieġa urġenti li tiġi vvalutata l-aktar informazzjoni xjentifika reċenti dwar it-trattament xieraq tal-annimali tad-dar matul it-trasport; iqis li hija meħtieġa aktar riċerka dwar il-ħtiġijiet tal-annimali tad-dar f'konformità mad-dispożizzjoni fir-Regolament (KE) Nru 1/2005 dwar il-pubblikazzjoni tal-opinjonijiet tal-EFSA dwar il-ħtiġijiet tal-qtates u tal-klieb; jistieden lill-Kummissjoni tintroduċi dispożizzjonijiet dettaljati dwar il-moviment kummerċjali tal-annimali tad-dar abbażi tal-għarfien xjentifiku attwali, filwaqt li tingħata attenzjoni partikolari lis-separazzjoni tal-annimali u l-allokazzjonijiet ta' spazju, l-istivar, il-marqad, firxa xierqa ta' temperatura u umdità biex jiġi żgurat it-trattament xieraq tal-annimali, kif ukoll taħriġ xieraq għall-persunal responsabbli għall-immaniġġjar u t-trasport tal-annimali;

116. Jenfasizza l-ħtieġa urġenti li tiġi vvalutata l-aktar informazzjoni xjentifika reċenti dwar il-ħtiġijiet u t-trattament xieraq taż-żwiemel matul it-trasport; jistenna li l-Kummissjoni tqis dawn l-ispeċijiet billi tipproponi rekwiżiti speċifiċi għall-ispeċi fir-Regolament (KE) Nru 1/2005 rivedut;

Dispożizzjonijiet speċifiċi dwar it-trasport bil-baħar

117. Jappella għal miżuri li jippermettu bidla lejn kummerċ ta' laħam, karkassi u materjal ġenetiku, fejn xieraq, li jista' jissostitwixxi l-ħtieġa tat-trasport bil-baħar; iħeġġeġ lill-Kummissjoni ttejjeb u tiċċara d-dispożizzjonijiet dwar it-trasport marittimu, b'mod partikolari dwar il-proċess ta' awtorizzazzjoni, id-definizzjoni u l-identifikazzjoni tal-organizzaturi u t-trasportaturi u tal-obbligi tagħhom, sabiex tiġi stabbilita katina ċara ta' responsabbiltà u komunikazzjoni trasparenti bejn il-bdiewa, it-trasportaturi u l-veterinarji mal-awtoritajiet kompetenti; jappella għall-introduzzjoni ta' miżuri dissważivi, inklużi penali finanzjarji, biex jiġi evitat li annimali mejta jintremew fil-baħar jew fuq rotot tat-trasport f'konformità mal-Konvenzjoni Internazzjonali għall-Prevenzjoni ta' Tniġġis minn Bastimenti (il-Konvenzjoni Marpol);

118. Jistieden lill-Istati Membri jiżguraw l-istabbiliment ta' faċilitajiet xierqa u suffiċjenti f'żona ta' 30 km mill-fruntieri jew il-portijiet biex iħottu, jitimgħu u jisqu l-annimali u jippermettulhom jistrieħu kif suppost, u b'hekk jissalvagwardjaw it-trattament xieraq tal-annimali meta jkun hemm dewmien; jistieden lill-Istati Membri ma japprovawx it-trasport f'każ ta' nuqqas ta' tali faċilitajiet;

119. Jistieden lill-Kummissjoni tfassal lista ta' portijiet b'faċilitajiet adegwati ta' spezzjoni tal-annimali abbażi ta' informazzjoni mill-Istati Membri u monitoraġġ xieraq mill-Kummissjoni;

120. Jappella għall-Istati Membri biex jiżguraw li tali faċilitajiet fil-fatt jintużaw, meta jkun meħtieġ il-ħatt, qabel it-tagħbija tal-annimali fuq il-bastimenti u li l-annimali ma jinżammux fit-trakkijiet għal perjodi twal waqt li jkunu qed jistennew li jitgħabbew fuq bastiment;

121. Jistieden lill-Istati Membri biex, barra minn hekk, jikkooperaw aħjar fl-ippjanar tat-trasport tal-bhejjem sabiex jipprevjenu akkumulazzjoni eċċessiva fil-kontrolli fil-fruntieri;

122. Jinnota l-ħtieġa li jiġu eżaminati opportunitajiet għat-titjib tal-kwalità tat-trasport bil-baħar għal annimali għat-tnissil fi stat ta' saħħa tajjeb ħafna u li dawn jitħallew jistrieħu fil-vettura fejn il-ħatt tagħhom jista' jikkomprometti l-istatus tas-saħħa tagħhom;

123. Jistieden lill-Istati Membri tal-fruntiera jew tal-port, li huma responsabbli għall-kontroll tal-vetturi tat-triq u tal-bastimenti li jmorru lejn pajjiżi terzi, biex jippenalizzaw kwalunkwe ksur tal-leġiżlazzjoni tal-UE;

124. Iqis il-preżenza obbligatorja ta' veterinarju indipendenti bħala essenzjali, proporzjonata għall-għadd ta' annimali, matul il-perjodi ta' mistrieħ f'faċilitajiet uffiċjali ta' kenn tal-annimali, u t-tagħbija u l-ħatt, b'mod partikolari għat-trasport fuq distanzi twal; jistieden lill-Istati Membri jintroduċu dispożizzjonijiet obbligatorji għall-vjaġġi bil-baħar, filwaqt li jiżguraw il-preżenza ta' veterinarji jew, bħala l-aħħar alternattiva, ta' professjonist iċċertifikat b'ħiliet xierqa, abbord għat-tul kollu tal-vjaġġ bil-baħar, sabiex tiġi vverifikata l-implimentazzjoni tal-istandards rilevanti dwar is-saħħa u t-trattament xieraq tal-annimali u jiġi pprovdut appoġġ f'ħin reali għall-annimali morda jew midruba fuq il-bastimenti, kif ukoll biex it-tisqija u l-għalf tal-annimali jiġu aġġustati għall-ħtiġijiet immedjati tagħhom;

125. Jappella għal dispożizzjonijiet obbligatorji dwar it-twettiq ta' spezzjonijiet wara t-tagħbija ta' bastiment sabiex jiġu evitati l-aċċidenti;

126. Iqis li l-preżenza obbligatorja ta' veterinarju indipendenti hija fundamentali fit-tagħbija u fid-destinazzjoni finali ta' vjaġġi twal lejn pajjiżi mhux tal-UE; jisħaq li l-preżenza ta' veterinarju tippermetti r-rivalutazzjoni tal-idoneità għat-trasport u tista' tgħin biex tiġi żgurata l-konformità mal-leġiżlazzjoni tal-UE u l-infurzar tas-sentenza rilevanti tal-QĠUE;

It-trasport ta' annimali ħajjin lejn pajjiżi terzi

127. Jistieden lill-Istati Membri jispezzjonaw il-kunsinni kollha fil-punt tat-tagħbija u fil-punt tal-wasla fid-destinazzjoni finali għal vjaġġi twal lejn pajjiżi mhux tal-UE u jivvalutaw bir-reqqa sabiex jiżviluppaw proċeduri għall-ispezzjonijiet, li jkopru oqsma bħall-ammont ta' għalf u ilma għat-tul tal-vjaġġ, l-ispazju u l-marġni ta' manuvra għall-annimali, il-kwalità, il-post fejn jitpoġġew u l-funzjonament tajjeb tal-apparati għax-xorb skont il-ħtiġijiet tal-annimali li jkunu qed jiġu ttrasportati, il-kwalità tal-marqad, u biex jiżguraw li ma jitgħabba l-ebda annimal li ma jkunx f'saħħtu; jistieden lill-Kummissjoni tintervjeni kontra Stati Membri li japprovaw l-esportazzjonijiet ħajjin meta l-infurzar tas-sentenza tal-Qorti tal-Ġustizzja fil-Kawża C-424/13 ( 9 ) ma jkunx jista' jiġi ggarantit;

128. Jistieden lill-Kummissjoni u lill-Istati Membri jiġbru data komprensiva u jinkludu fir-reviżjoni tar-Regolament (KE) Nru 1/2005 rekwiżit li jiġu prodotti rapporti dwar l-istat tas-saħħa tal-annimali u l-mortalità tagħhom mal-wasla fil-post tad-destinazzjoni;

129. Jinsisti fuq il-ħolqien u l-implimentazzjoni ta' korsija ta' prijorità fil-fruntieri esterni kollha, kif ukoll fil-fruntieri interni tal-UE, maħsuba speċifikament għat-trasport tal-annimali, inklużi faċilitajiet ta' mistrieħ adegwati skont ir-rekwiżiti tal-annimali li jkunu qed jiġu ttrasportati, sabiex jitnaqqas it-tul tal-vjaġġ u jiġu eliminati l-ħinijiet ta' stennija, biex jiġi minimizzat, kemm jista' jkun, kwalunkwe dewmien li jista' jkollu impatt negattiv fuq it-trattament xieraq tal-annimali u biex jitnaqqas it-tul ta' żmien ġenerali tal-vjaġġ; jirrakkomanda li d-dokumenti jintbagħtu minn qabel f'format elettroniku lill-awtoritajiet riċeventi;

130. Jinsisti li fir-rigward tat-trasport ta' annimali ħajjin lejn pajjiżi terzi, il-kunsinni għandhom jiġu awtorizzati biss ladarba l-awtorità kompetenti tkun kisbet assigurazzjoni li l-ġurnal tal-vjaġġ sottomess ikun komplut għalkollox, realistiku b'evidenza li tista' tiġi ppruvata u assigurazzjoni li r-Regolament (KE) Nru 1/2005 se jiġi implimentat b'mod effettiv sad-destinazzjoni finali inkluż matul l-istadji tal-vjaġġ li jseħħu barra mill-UE, f'konformità mas-sentenza tal-Qorti tal-Ġustizzja fil-Kawża C-424/13; jistieden għalhekk lill-Kummissjoni u lill-Istati Membri jiżguraw li r-regoli li japplikaw fl-UE japplikaw ukoll għall-vjaġġi tat-trasport tal-annimali li jitilqu mill-Unjoni; jinnota li reċentement xi pajjiżi/reġjuni ddefendew id-deċiżjoni tagħhom li jirrestrinġu t-trasport fit-tul tal-annimali, jiġifieri fir-rigward tal-esportazzjonijiet ħajjin u t-trasport ta' kategoriji speċifiċi ta' annimali, b'mod partikolari meta l-vjaġġi jkunu jirrikjedu waqfa ta' 24 siegħa, minħabba n-nuqqas ta' postijiet ta' kontroll f'pajjiżi terzi;

131. Jistieden lill-Kummissjoni tiżviluppa lista ta' pajjiżi terzi li japplikaw regoli tal-inqas protettivi daqs dawk fl-UE, fejn l-esportazzjoni ta' annimali ħajjin tal-irziezet tista' tiġi awtorizzata direttament abbażi ta' ftehim internazzjonali; jistieden lill-Kummissjoni, fl-istess ħin, tindirizza l-kwistjoni ta' pajjiżi mhux tal-UE li jużaw iċ-ċertifikazzjoni tagħhom biex jaġixxu bħala ċentri ta' tranżitu għat-trasport tal-annimali lejn pajjiżi terzi mhux iċċertifikati; jistieden lill-Kummissjoni tistabbilixxi, għal każijiet oħra, sistema ta' kontroll iċċertifikata li tiżgura l-konformità mal-leġiżlazzjoni tal-UE fi kwalunkwe parti tal-vjaġġ fil-każ ta' trasport lejn pajjiżi terzi; jistieden lill-Kummissjoni, f'dan ir-rigward, tivvaluta eżempji tal-aħjar prattika fir-rigward ta' strumenti ta' ċertifikazzjoni u awditjar biex tiżgura t-traċċabbiltà u t-trattament xieraq matul it-trasport ta' annimali ħajjin lejn pajjiżi terzi;

132. Jirrikonoxxi li bħalissa ma hemm l-ebda sistema ta' kontroll stabbilita għat-trasport lejn pajjiżi terzi, li twassal għal sitwazzjonijiet fejn l-esportazzjonijiet tal-annimali lejn pajjiżi terzi spiss ma jirrispettawx ir-Regolament (KE) Nru 1/2005 u spiss jiksru s-sentenza tal-Qorti tal-Ġustizzja C-424/13 dwar din il-kwistjoni; jappella għal trasport ta' annimali bejn l-UE u pajjiżi terzi li jkun permess biss meta jkunu jistgħu jiġu żgurati l-istandards Ewropej kif stabbiliti mis-sentenza tal-Qorti tal-Ġustizzja C-424/13;

133. Jistieden lill-Kummissjoni tfittex standards uniformi dwar it-trattament xieraq tal-annimali matul it-trasport bejn l-UE u pajjiżi mhux tal-UE f'negozjati kummerċjali bilaterali sabiex il-bdiewa Ewropej ma jitħallewx jaqgħu vittmi ta' kompetizzjoni inġusta;

134. Jisħaq fuq il-ħtieġa li jissaħħu l-kooperazzjoni u l-komunikazzjoni ma' pajjiżi terzi, b'mod partikolari dwar l-assistenza reċiproka u l-kondiviżjoni rapida tal-informazzjoni, u dwar it-twettiq ta' inizjattivi differenti bl-għan li tiżdied is-sensibilizzazzjoni u tiġi promossa l-implimentazzjoni tal-istandards tal-UE f'pajjiżi terzi, speċjalment għal prodotti tal-laħam jew tal-annimali importati fl-UE;

135. Jirrakkomanda li l-Kummissjoni tqabbad lill-awdituri tagħha, li jinkludu veterinarji u inġiniera tekniċi, iwettqu spezzjonijiet u valutazzjonijiet fil-fond sabiex tiġi żviluppata lista ċentralizzata, awditjata u akkreditata tal-faċilitajiet ta' mistrieħ disponibbli f'pajjiżi terzi, f'konformità mar-rekwiżiti tar-Regolament (KE) Nru 1/2005; jistieden lill-Istati Membri ma japprovawx ġurnali tal-vjaġġ fil-futur jekk ma tkun ingħatat l-ebda konferma li l-faċilitajiet ta' mistrieħ proposti huma fil-fatt inklużi fil-lista msemmija hawn fuq u għalhekk jiġu żgurati l-kundizzjonijiet meħtieġa għall-ħatt tal-annimali; jisħaq, barra minn hekk, li l-konferma ta' riżerva ta' prenotazzjoni għal kull faċilità ta' mistrieħ hija essenzjali biex tiggarantixxi li jkun hemm biżżejjed spazju disponibbli għall-annimali kollha deskritti fil-pjan tat-trasport;

136. Jinnota l-ħtieġa li jiġu eżaminati opportunitajiet għat-titjib tal-kwalità tat-trasport għal annimali tat-tnissil bi stat ta' saħħa tajjeb ħafna u li jitħallew jistrieħu fil-vettura fejn il-ħatt tagħhom jista' jikkomprometti l-istatus tas-saħħa tagħhom;

137. Iqis li ż-żieda fl-appoġġ finanzjarju għall-għajnuna barranija u l-kooperazzjoni internazzjonali huwa essenzjali, b'mod partikolari għall-pajjiżi terzi li jirrikjedu investiment fir-rigward, pereżempju, tat-tkessiħ tal-karkassi jew tat-trattament ta' prodotti ġerminali;

138. Itenni l-importanza tal-kapitoli infurzabbli dwar il-kummerċ u l-iżvilupp sostenibbli fil-ftehimiet kummerċjali kollha tal-UE bħala mezz biex jiġi ggarantit li ambizzjonijiet regolatorji akbar imressqa jkunu konsistenti mal-politika kummerċjali tal-UE u li l-pajjiżi terzi li ffirmaw ftehimiet kummerċjali mal-UE jkunu konformi magħhom; jissottolinja li l-kapitoli dwar il-kummerċ u l-iżvilupp sostenibbli għandhom iqisu wkoll l-istandards ta' produzzjoni ekwivalenti, b'mod partikolari t-trattament xieraq tal-annimali;

139. Jistieden lill-Kummissjoni tuża l-politika kummerċjali tal-UE bħala ingranaġġ biex iżżid il-konformità mar-Regolament (KE) Nru 1/2005 barra mill-UE, filwaqt li żżomm l-objettiv tat-tkabbir ekonomiku u l-ħolqien tal-impjiegi fl-UE u tiggarantixxi li dawk l-ispejjeż ta' konformità ma jaffettwawx b'mod sproporzjonat lin-negozji tal-UE;

140. Jappella għal konformità obbligatorja mal-istandards tal-UE dwar il-protezzjoni u t-trattament xieraq tal-annimali, inkluż għall-importazzjonijiet minn pajjiżi terzi, sabiex tiġi żgurata l-kompetittività tal-produtturi Ewropej;

Rapportar

141. Jitlob li l-Istati Membri kollha jirrapportaw lill-Kummissjoni kull sena dwar l-għadd ta' speċijiet ta' annimali ttrasportati fl-UE u esportati barra minnha, il-kontrolli mwettqa matul dan it-trasport b'evidenza ta' dan, il-każijiet ta' ksur identifikati matul dan it-trasport b'evidenza ta' dan u l-azzjoni ta' segwitu meħuda mill-Istati Membri, li għandha ssir disponibbli għall-pubbliku mill-Kummissjoni fi żmien xahrejn mis-sottomissjoni mill-Istat Membru;

142. Jistieden lill-Kummissjoni u lill-Istati Membri jirrapportaw kull sena lill-Parlament dwar l-azzjonijiet tagħhom biex itejbu l-protezzjoni u t-trattament xieraq tal-annimali waqt it-trasport;

o

o o

143. Jagħti struzzjonijiet lill-President tiegħu biex jgħaddi din ir-rakkomandazzjoni u r-rapport finali tal-Kumitat ta' Inkjesta lill-Kunsill, lill-Kummissjoni, u lill-gvernijiet u l-parlamenti tal-Istati Membri.

(1) ĠU L 113, 19.5.1995, p. 1.

(2) ĠU L 239 I, 24.7.2020, p. 1.

(3) ĠU L 3, 5.1.2005, p. 1.

(4) Rapport Speċjali Nru 31/2018 tal-14 ta' Novembru 2018 bit-titolu “Il-benessri tal-annimali fl-UE: tnaqqis tad-distakk bejn għanijiet ambizzjużi u implimentazzjoni prattika”.

(5) EFSA, “Animal transport: help us prepare our assessment” (It-trasport tal-annimali: għinna nħejju l-valutazzjoni tagħna), 15 ta' April 2021.

(6) Ara s-sentenza tal-Qorti (l-Ewwel Awla) tal-14 ta' Ottubru 2004, Il-Kummissjoni tal-Komunitajiet Ewropej vs Ir-Renju tan-Netherlands, C-113/02, ECLI:EU:C:2004:616 u s-sentenza tal-Qorti (it-Tielet Awla) tat-8 ta' Mejju 2008, Danske Svineproducenter vs Justitsministeriet, il-Kawża C-491/06, ECLI:EU:C:2008:263.

(7) Ir-Regolament (UE) 2017/625 tal-Parlament Ewropew u tal-Kunsill tal-15 ta' Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta' regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti (ĠU L 95, 7.4.2017, p. 1).

(8) Id-Direttorat Ġenerali tal-Kummissjoni għas-Saħħa u s-Sikurezza Alimentari, l-Awditjar u l-Analiżi tas-Saħħa u l-Ikel, Unità F2: Annimali, dokument tan-network mill-Punti ta' Kuntatt Nazzjonali bit-titolu “Network document on livestock vessels” (Dokument tan-network dwar bastimenti għall-ġarr tal-bhejjem), 2020,

(9) Is-sentenza tal-Qorti tal-Ġustizzja (il-Ħames Awla) tat-23 ta' April 2015, Zuchtvieh-Export GmbH vs Stadt Kempten, Kawża C-424/13, ECLI:EU:C:2015:259.